เด็มโก้ทุ่มลงทุนพันล.
เด็มโก้เพิ่มทุน 3,174 ล้าน แจกวอร์แรนต์ 2 ชุดรวด ทุ่มพันล้านถือวินด์ เอนเนอร์ยี่ฯ 5% หวังปีละ 120 ล้าน
2 เม.ย. 2556

เด็มโก้เพิ่มทุน 3,174 ล้าน แจกวอร์แรนต์ 2 ชุดรวด ทุ่มพันล้านถือวินด์ เอนเนอร์ยี่ฯ 5% หวังปีละ 120 ล้าน 
นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ (DEMCO) เปิดเผยว่า คณะกรรมการบริษัท (บอร์ด)อนุมัติให้บริษัทใช้เงิน 1,000 ล้านบาทซื้อหุ้นบริษัท วินด์ เอนเนอร์ยี่ โฮลดิ้ง สัดส่วน 5% หรือจำนวน 5,263,158 หุ้น ในราคาประมาณหุ้นละ 190 บาท
ทั้งนี้ ที่ผ่านมาเด็มโก้ลงทุนในโครงการลงทุนของวินด์ เอนเนอร์ยี่ฯ แต่คราวนี้บริษัทเป็นผู้ถือหุ้นจำนวน 5% เพื่อเป็นส่วนหนึ่งบริษัทพัฒนาโครงการพลังงานลมรายแรกของประเทศไทย และได้รับประโยชน์เต็มๆ จากการพัฒนาทั้ง 9 โครงการ ที่จะทยอยก่อสร้างในระหว่างปี 2557-2560 ซึ่งคาดหวังจะได้รับอัตราผลตอบแทนจากการลงทุน (IRR) ไม่น้อยกว่า 12% หรือสร้างรายได้ 120 ล้านบาทต่อปี 
สำหรับแหล่งเงินทุนนั้น บอร์ดอนุมัติให้เพิ่มทุนจดทะเบียนเป็น 946.52 ล้านบาท โดยจัดสรรหุ้นเพิ่มทุนจำนวน 317.49 ล้านบาท เสนอขายผู้ถือหุ้นเดิมในอัตราส่วน 5 ต่อ 1 ราคาหุ้นละ 10 บาท ได้รับเงินประมาณ 3,174.9 ล้านบาท โดยผู้ซื้อหุ้นเพิ่มทุนจะได้รับใบสำคัญแสดงสิทธิซื้อหุ้น (วอร์แรนต์) ฟรี 2 ชุด คือ DEMCOW5 และ DEMCOW6 ในอัตรา 1.6 หุ้นเพิ่มทุนต่อ 1 วอร์แรนต์ 
การแจกวอร์แรนต์รวดเดียวสองชุด ชุดละ 78 ล้านหน่วย เพราะมีความต้องการใช้เงินไม่พร้อมกัน คือ DEMCOW5 แปลงในราคา 12 บาท ในปี 2557 ส่วน DEMCOW6 แปลง 15 บาท ในปี 2558
ปัจจุบันบริษัทได้ขายไฟในโครงการไฟฟ้าพลังงานลมห้วยบง 2 และ 3 ขนาดกำลังการผลิตรวม 207 เมกะวัตต์แล้ว ส่วนโครงการเขาค้อ ขนาด 60 เมกะวัตต์ จะจ่ายไฟในไตรมาส 3 นี้ 
นอกจากนี้ วินด์ เอนเนอร์ยี่ส์ฯ ยังมีโครงการในมืออีก 9 โครงการ กำลังการผลิต 690 เมกะวัตต์ ซึ่งการไฟฟ้าฝ่ายผลิตแห่งประเทศไทย (กฟผ.) อนุมัติรับซื้อไฟฟ้าแล้ว 5 โครงการ รวม 390 เมกะวัตต์ ส่วนอีก 4 โครงการ อยู่ระหว่างพิจารณาข้อเสนอขอขายไฟฟ้า กำลังการผลิต 300 เมกะวัตต์